Virallinen lehti nro C 142 , 21/05/1999 s. 0053



KIRJALLINEN KYSYMYS E-2881/98 esittäjä(t): Panayotis Lambrias (PPE) komissiolle (28. syyskuuta 1998) Aihe: Yhtenäisiä kasvinsuojelumenetelmiä koskevan lainsäädännöllisen kehyksen tarve Kreikan maatalousministeriölle jätettyjen, ympäristöjärjestöjen ja luonnonmukaisen viljelyn harjoittajien muodostamien yhdistysten esittämien syytösten mukaan, ei ole olemassa yhteisön lainsäädännöllistä kehystä, joka koskisi yhtenäisiä kasvinsuojelumenetelmiä. Komissiolta kysytään: Mihin toimenpiteisiin se aikoo ryhtyä tämän aukon paikkaamiseksi, joka aiheuttaa epäsuotuisia niin kasvihuoneissa työskentelevien henkilöiden kuin kuluttajienkin terveyteen kohdistuvia vaikutuksia? Komission jäsenen Franz Fischlerinkomission puolesta antama vastaus (19. marraskuuta 1998) Komissio on tietoinen kysyjän mainitsemista ongelmista. Komission sekä Alankomaiden ympäristöministeriön Brysselissä 12.-14. toukokuuta järjestämässä, kasvinsuojelunaineiden kestävää käyttöä unionissa koskevaan hankkeeseen liittyvässä toisessa seminaarissa annettiin erityisesti tuholaisten monitorjuntamenetelmiä (integrated pest management - IPM) koskevia suosituksia. Seminaarissa todettiin erityisesti tämän käsitteen sekä integroidun viljelyn (integrated crop management) aiempaa paremman määrittelyn tarve. Komissio muistuttaa parlamentin jäsentä kasvinsuojeluaineiden markkinoille saattamisesta 15 päivänä heinäkuuta 1991 annetusta neuvoston direktiivistä 91/414/ETY(1), jonka 2 artiklan 13 kohdan mukaan integroitu torjunta on "biologisten, bioteknologisten, kemiallisten, fysikaalisten, viljelyteknisten tai kasvinjalostuksellisten toimenpiteiden järkiperäistä soveltamista kokonaisuutena siten, että kasvinsuojeluaineiden käyttö on rajoitettu kaikkein välttämättömimpään haitallisten organismien esiintymisen pitämiseksi sen tason alapuolella, jonka ylittyminen merkitsisi kohtuuttomia taloudellisia vahinkoja tai tappioita". Koska monitorjuntamenetelmien tiedetään yleisesti olevan ympäristöä säästävä maanviljelymuoto, yhteisö tukee rahallisesti useita niihin liittyviä aloitteita. Tämä tapahtuu erityisesti ympäristönsuojelun vaatimusten ja maaseutuympäristön hoidon vaatimusten kanssa sopusoinnussa olevista maatalouden tuotantomenetelmistä 30 päivänä kesäkuuta 1992 annetussa neuvoston asetuksessa (ETY) 2078/92(2) tarkoitettujen yhteiseen maatalouspolitiikkaan liittyvien maatalouden ympäristötoimenpiteiden avulla. Monitorjuntamenetelmille ei ole vielä luotu yhteisön tasolla oikeusperustaa, mutta monissa jäsenvaltioissa on jo määritelty tätä tuotantomenetelmää koskevia säännöksiä. Huomioon on otettava myös yhteydet sisämarkkinoihin ja laatupolitiikkaan. Komissio valmistelee tällä hetkellä kasvinsuojeluaineiden kestävää käyttöä koskevaa tiedonantoa, jossa käsitellään myös kyseistä aihetta. Monitorjuntamenetelmien ja integroidun torjunnan kasvinsuojeluaineisiin liittyvää riskiä pienentävä vaikutus ja osuus kestävässä maanviljelyssä on tunnustettu laajasti, erityisesti taloudellisen yhteistyön ja kehityksen järjestön OECD:n kasvinsuojeluaineita koskevassa foorumissa(3). Kasvihuoneissa työskentelevien henkilöiden osalta sekä kuluttajien terveyden osalta kysyjä on ehkä tietoinen siitä, että kasvinsuojeluaineita koskeva yhteisön lainsäädäntö muodostaa yhtenäisen kehyksen, jonka tavoitteena on korkeatasoinen suojelu. (1) EYVL L 230, 19.8.1991. (2) EYVL L 215, 31.7.1992. (3) Kasvinsuojeluaineisiin liittyvän riskin vähentämistä koskeva OECD:n seminaari, Uppsala, Ruotsi, 1995; YK:n elintarvike ja maatalousjärjestön (FAO) sekä OECD:n seminaari monitorjuntamenetelmistä ja kasvinsuojeluaineisiin liittyvän riskin vähentämisestä, Neuchâtel, Sveitsi, 1998.